laion/Wikipedia-Exotic huggingface dataset:
უდანაშაულოთა ხოცვა (ბრეიგელი)

უდანაშაულოთა ხოცვა (ნიდერლ. De kindermoord te Bethlehem) 一 რენესანსის ეპოქის ნიდერლანდელი ფერმწერის, პიტერ ბრეიგელ უფროსისა და მისი ვაჟის, პიტერ ბრეიგელ უმცროსის ერთობლივი, ზეთით შესრულებული ნამუშევარი. ნაწარმოები ინსპირირებულია ახალი აღთქმის ერთ-ერთი საწყისი სიუჟეტით - მათეს სახარების თანახმად, იუდეის მეფემ, ჰეროდე დიდმა გასცა განკარგულება, ამოეხოცათ ყველა ორ წელზე მცირე ასაკის მქონე ბავშვი ბეთლემში. ნახატი ასახავს ზამთარში, ერთ-ერთ დასახლებაში შესულ კავალერისტთა ბრიგადას, რომელთაც უდანაშაულოთა დახოცვა განუზრახავთ, თუმცა, მისი ინსპირაციის წყაროსგან განსხვავებით, ის პირდაპირაა ასახული ნიდერლანდების რევოლუციის ფონზე, ე.წ. ოთხმოცწლიანი ომის შემდეგ, რითაც ალუზია კეთდება XVI საუკუნეში, ერთ-ერთ თავდასხმაზე, რომელიც განხორციელდა ესპანელ და გერმანელ კავალერისტთა მიერ რიგით ფლანდრიულ სოფელზე. ნახატი, ამჟამად, ბრიტანეთის სამეფო კოლექციას ეკუთვნის. პიტერ ბრეიგელი (უფროსი) Shawe-Taylor, Desmond and Scott, Jennifer, Bruegel to Rubens, Masters of Flemish Painting, # 14, pp. 88–91, Royal Collection Publications, London, 2008, ISBN 9781905686001 The Massacre of the Innocents (after Pieter Bruegel the elder), National Trust, at Upton House Massacre of the Innocents, Royal Collection Massacre of the Innocents 1565 "The Massacre of the Innocents", The Great Picture Trail, broadcast on BBC Two on 17 June 2011 A winter landscape with the Massacre of the Innocents, Sotheby's, 7 December 2005 A Flemish village in winter with the Massacre of the Innocents, Sotheby's, 8 July 2009 A winter landscape with the Massacre of the Innocents, Christie's, 3 July 2012 (in Romanian) Altarozzi, Giordano, Elemente ale revoltei din Țările de Jos în opera lui Pieter Bruegel cel Bătrân: Uciderea pruncilor, Interferențe culturale în Sibiul secolelor XVIII-XX, pp. 13–22, Sibiu, 2014, ISBN 978-606-733-014-4 Massacre of the Innocents, different composition by Pieter Brueghel the Younger, Royal Museums of Fine Arts of Belgium ↑ https://www.rct.uk/collection/405787/massacre-of-the-innocents
გიორგი გოგიჩაძე (მომღერალი)

გიორგი მიხეილის ძე გოგიჩაძე (დ. 9 ივნისი, 1908, სოფელი ზვერეთი (ზესტაფონის რაიონი) — გ. 5 მაისი, 1988) — ქართველი საბჭოთა საოპერო მომღერალი (ბანი), პედაგოგი, საქართველოს სახალხო არტისტი (1970). დაამთავრა ქუთაისის კლასიკური გიმნაზია, სწავლის პერიოდში მღეროდა გიმნაზიის გუნდში. 1934 წელს დაამთავრა საქართველოს პოლიტექნიკური ინსტიტუტი და ვანო სარაჯიშვილის სახელობის თბილისის სახელმწიფო კონსერვატორია (ვოკალური). 1934 წლიდან იყო მოსკოვის რადიოკომიტეტის მხატვრული დასის სოლისტი, პარალელურად მოსკოვის ფილარმონიის სოლისტი, 1936–1939 წლებში — მოსკოვის დიდი თეატრის საოპერო სტუდიის სოლისტი (ბანი). 1939–1952 წლებში იყო ზ. ფალიაშვილის სახელობის თბილისის ოპერისა და ბალეტის თეატრის სოლისტი, 1950 წლიდან თბილისის „ნიჭიერთა ათწლედის“ ვოკალური განყოფილების გამგე. 1952 წლიდან სიცოცხლის ბოლომდე ვ. სარაჯიშვილის სახელობის თბილისის სახელმწიფო კონსერვატორიის პედაგოგი (სოლო სიმღერა). მისი მოწაფეები იყვნენ: ლ. ჭყონია, მ. მახარაძე, ა. ხომერიკი, ნ. მკერვალიძე, ლ. ასათიანი, ვ. კუბლაშვილი და სხვები. მის რეპერტუარში იყო ცანგალა (ზ. ფალიაშვილი „დაისი“), გლახა (იპოლიტოვ–ივანოვი „ღალატი“), ვანო (შ. თაქთაქიშვილი „დეპუტატი“), ლევანი(ი. ტუსკია „სამშობლო“), გელა (ი. გოკიელი „პატარა კახი“), როსტევან მეფე (შ. მშველიძე „ამბავი ტარიელისა“), ნადირ–ხანი (ა. კერესელიძე „ბაში–აჩუკი“), თავადი, ელიზბარი (ა. ანდრიაშვილი „კაკო ყაჩაღი“, „ლაშქარა“), ალმასხანი (ბალანჩივაძე „მზია“), მახრების ცეკვა (ა. ბუკია „დაუპატიჟებელი სტუმრები“), დონ ბაზილიო (როსინი „სევილიელი დალაქი“), მეფისტოფელი (გუნო „ფაუსტი“), მეფე, ლინდორფი, დოპერტუტა, კრესპელი (ოფენბახი „პერიკოლა“, „ჰოფმანის ზღაპრები“), ბორისი, პიმენი, ვარლაამი (მუსორგსკი „ბორის გოდუნოვი“), კოჩუბეი, გრემინი (ჩაიკოვსკი „მაზეპა“, „ევგენი ონეგინი“) და სხვა. მოსკოვის დიდი თეატრის სცენაზე შესრულებული პარტიები: სამიელი (ვებერი „ჯადოსნური მსროლელი“), მოცარტის, რიმსკი–კორსაკოვის, მუსორგსკის ოპერები. თანამშრომლობდა დირიჟორებთან: ო. ფრიდი, გ. სებასტიანი, ბ. ს. გოლოვანოვი. დაწერილი აქვს 60-ზე მეტი სამეცნიერო და მეთოდური ხასიათის ნაშრომი. 1946 — საქართველოს დამსახურებული არტისტი 1970 — საქართველოს სახალხო არტისტი გიორგი გოგიჩაძე — საქართველოს ბიოგრაფიული ლექსიკონი
საბა საზონოვი

საბა საზონოვი (დ. 1 თებერვალი, 2002) — ქართველი ფეხბურთელი. „ემპოლისა“ და საქართველოს ეროვნული ნაკრების მცველი. 2018–19 წლებში „ზენიტის“ აკადემიაში თამაშობდა. საზონოვის დებიუტი რუსეთის პრემიერ ლიგაში 2021 წლის 16 მაისს „ტამბოვის“ წინააღმდეგ გამართულ შეხვედრაში შედგა, სადაც მოედანზე 76-ე წუთზე გამოჩნდა და მაგომედ ოზდოევი შეცვალა. 2021 წლის 9 ივლისს საზონოვმა მოსკოვის „დინამოსთან“ სამწლიანი კონტრაქტი გააფორმა. თავდაპირველად, ის „დინამო 2-ში“ თამაშობდა, მაგრამ გუნდის ყოფილმა მწვრთნელმა სანდრო შვარცმა ძირითად შემადგენლობას შეაჩვია, დებიუტი კი 2021 წლის ოქტომბერში ჰქონდა. სლავიშა იოკანოვიჩის პერიოდში კი საბა „დინამოს“ საკვანძო მოთამაშე გახდა. 2021 წლის აგვისტოდან თამაშობს „ტორინოში“. მას შემდეგ იტალიურ კლუბში საბა საზონოვმა 12 მატჩი ჩაატარა, ხოლო ძირითად შემადგენლობაში ორჯერ მოხვდა. საბა საზონოვი საქართველოს ფეხბურთის ფედერაციამ GFF Awards 2023-ის საზეიმო დაჯილდოებაზე წლის საუკეთესო ახალგაზრდა ფეხბურთელად დაასახელა. საქართველოს ეროვნული ნაკრებისა და 21-წლამდელთა გუნდის ფეხბურთელისთვის 2023 წელი განსაკუთრებით მნიშვნელოვანი იყო. საბა საზონოვმა საქართველოს მოქალაქეობა 2022 წელს მიიღო, 2023 წელს კი ევროპის ახალგაზრდული ჩემპიონატის ერთ-ერთი გამორჩეული მოთამაშე უეფა-მ და Sofascore-მა ტურნირის სიმბოლურ ნაკრებში შეიყვანა. განახლდა: 16 მარტი, 2024 ღირსების ორდენი: 2024 საბა საზონოვი — უეფა-ს ოფიციალურ საიტზე საბა საზონოვი — საქართველოს ფეხბურთის ფედერაციის ოფიციალურ საიტზე საბა საზონოვი — Soccerway ↑ Tambov v Zenit game report. ↑ Саба Сазонов перешёл в "Динамо". ↑ საბა საზონოვი და „ტორინო“: უკვე ოფიციალურად! ↑ აპირებს თუ არა „ტორინო“ საზონოვის იჯარით გაშვებას? ↑ საზონოვი ტრავმირებულია ↑ საბა საზონოვი - წლის საუკეთესო ახალგაზრდა ფეხბურთელი ↑ ფეხბურთის ეროვნული ნაკრები და ფედერაციის წარმომადგენლები ღირსების ორდენებით დაჯილდოვდნენ
მიაზები

მიაზები (< ბერძ. μυῖα — „ბუზი“) — ადამიანისა და ცხოველების დაავადებები, რომლებსაც იწვევს ბუზის მატლების პარაზიტობა. ბუზებს შეუძლიათ კვერცხები დადონ პროდუქტებზე, კანის დაზიანებულ ადგილებში, ადამიანისა და ცხოველის ორგანიზმის ბუნებრივ ღრუებში შეაშხაპუნონ კვერცხის შემცველი სეკრეტი. მიაზების კლინიკური ნიშნები სხვადასხვაგვარია და დამოკიდებულია პარაზიტის სახეობაზე. სხეულში მატლების ადგილსამყოფელის მიხედვით განარჩევენ ქსოვილისა და ღრუს მიაზებს, მატლების პარაზიტობის ხასიათის მიხედვით — შემთხვევითს, ფაკულტატურსა და ობლიგატურს. შემთხვევითი (ნაწლავის) მიაზები წარმოიქმნება კვერცხებით ან მატლებით (რომლებსაც შეუძლიათ კუჭ-ნაწლავის ტრაქტში ცხოვრება) დაბინძურებული პროდუქტების ჭამის შედეგად; მაგ., ყველის ბუზის (Piophila casei), ლეშის ბუზის (Cynomya mortuorum) და სხვ. ასეთ დროს სიმპტომებია: მუცლის ტკივილი, გულისრევა, პირღებინება, ფაღარათი. ფაკულტატური მიაზები გამოწვეულია ჭრილობებსა და კანზე ხორცის მწვანე ბუზის (Lucilia sericata), ასევე ზოგიერთი სხვა სახეობის ბუზის პარაზიტობით. მიაზის დროს კანის დაზიანებას აქვს კვანძისათვის დამახასიათებელი სახე, ფურუნკულის მსგავსი, რომლის ცენტრალური ხვრელიდან ბუზის მატლი პერიოდულად ჰყოფს უკანა ნაწილს (იხ. აგრეთვე ჰიპოდერმატოზები). ობლიგატურ მიაზებს იწვევენ ისეთი ბუზები, რომელთა მატლები იკვებებიან მხოლოდ ქსოვილითა და სისხლით. ღრუს ობლიგატური მიაზების გამოწვევა შეუძლიათ ცხვირხახისა (Oestrinae) და კუჭის ბორებს (Gasterophilinae). ქსოვილის ობლიგატურ მიაზებს იწვევენ ვოლფარტის ბუზის (Wohifahrtia magnifica) მატლები. მკურნალობა: მატლების მოცილება მათ მიერ გაკეთებული შესასვლელებიდან, ჭრილობებიდან, წყლულებიდან (პინცეტით); თვალის კონიუქტივიდან და კუჭიდან (ამორეცხვით); ნაწლავიდან (ანტიჰელმინთური საშუალებების გამოყენებით). ცხოველებში ფაკულტატური მიაზების დროს იყენებენ ინსექტიციდებს. პროფილაქტიკა: ბუზების განადგურება; რეპელენტების, ფანჯრის ბადეების, დამცავი ტანსაცმლის გამოყენება; პირადი და საცხოვრებლის ჰიგიენის დაცვა; დასახლებული პუნქტების სანიტარული კეთილმოწყობა; საკვების თერმული დამუშავება, ცხვრის კრეჭისა და ცხოველების კასტრაციის დროს მიღებული ჭრილობის დროული დამუშავება, ცხოველთა ლეშისა და ნაგვის უტილიზაცია. ↑ 1.0 1.1 1.2 Василевич Ф. И., Горохов В. В. Миазы // Большая российская энциклопедия. т. 20. — М., 2012. — стр. 214.
დემოკრატიზაცია

დემოკრატიზაცია — დემოკრატიული გარდასვლა უფრო დემოკრატიულ პოლიტიკურ რეჟიმზე, რაც მოიცავს დემოკრატიული მიმართულებით მოძრავ არსებით პოლიტიკურ ცვლილებებს. დემოკრატიზაციის პროცესზე შეიძლება გავლენა იქონიოს არაერთმა ფაქტორმა, მათ შორის ეკონომიკურმა განვითარებამ, ისტორიულმა მემკვიდრეობამ, სამოქალაქო საზოგადოებამ თუ საერთაშორისო პროცესებმა. დემოკრატიზაციის საპირისპირო პროცესი ცნობილია როგორც დემოკრატიული უკუსვლა ან ავტოკრატიზაცია. ↑ Arugay, Aries A. (2021). „Democratic Transitions“, The Palgrave Encyclopedia of Global Security Studies. Springer International Publishing, გვ. 1–7. DOI:10.1007/978-3-319-74336-3_190-1. ISBN 978-3-319-74336-3.  ↑ Lindenfors, Patrik; Wilson, Matthew; Lindberg, Staffan I. (2020). „The Matthew effect in political science: head start and key reforms important for democratization“. Humanities and Social Sciences Communications. 7 (1): 1–4. doi:10.1057/s41599-020-00596-7.
ტოტალიტარული დემოკრატია

ტოტალიტარული დემოკრატია — ტერმინი, რომელიც ფართოდ გავრცელდა ებრაელი ისტორიკოსის იაკობ ლეიბ ტალმონის დამსახურებით. აღნიშნავს მმართველობის სისტემას, რომელშიც კანონიერად არჩეული წარმომადგენლები ინარჩუნებენ ეროვნული სახელმწიფოს მთლიანობას, რომლის მოქალაქეებიც, მიუხედავად იმისა, რომ მინიჭებული აქვთ ხმის მიცემის უფლება, მცირედით ან საერთოდ არ მონაწილეობენ გადაწყვეტილებების მიღების პროცესში. ეს ფრაზა მანამდე გამოყენებული იქნა ბერტრან დე ჟუვენელის და ედუარტ ჰარეტ კარის მიერ. შემდგომში ფრაზა გამოიყენეს ფრედერიკ უილიამ ენგდალმა და შელდონ უოლინმა. ↑ Talmon, J. L. The Origins of Totalitarian Democracy. Britain: Secker & Warburg, 1960. ↑ de Juvenel, Bertrand. On Power: Its Nature and the History of its Growth, Salt Lake City: Hutchinson, 1948. ↑ Carr, Edward Hallett. The Soviet Impact on the Western World. New York: MacMillan Company, 1947. ↑ Carr, Edward Hallett. The Soviet Impact on the Western World. New York: MacMillan Company, 1947. ↑ Engdahl, F. William. Full Spectrum Dominance: Totalitarian Democracy in the New World Order. Boxboro, MA: Third Millennium Press, 2009, ISBN 978-0-9795608-6-6. ↑ Wolin, Sheldon S. Democracy Incorporated: Managed Democracy and the Specter of Inverted Totalitarianism. Princeton, NJ: Princeton University Press, 2010.
სამხედრო დიქტატურა

სამხედრო დიქტატურა — დიქტატურის ფორმა, რომელშიც ძალაუფლებას აკონტროლებს ერთი ან მეტი სამხედრო ოფიცერი, რომელიც მოქმედებს სამხედროების სახელით. ამ სახის მმართველობა ყველაზე ხშირად ყალიბდება სამხედრო გადატრიალებით ან სამხედროების გაძლიერებით სახალხო აჯანყების გზით, საშინაო არეულობის ან არასტაბილური ვითარების დროს. სამხედროები ძალაუფლებას ესწრაფვიან „წესრიგის აღსადგენად“ ან „კორუფციასთან საბრძოლველად“, მაგრამ მათ შეიძლება ჰქონდეთ პირადი მოტივები, როგორიც იქნება დაფინანსების ზრდა ან სამხედროებზე სამოქალაქო კონტროლის შემცირება. Assensoh, A. B.; Alex-Assensoh, Yvette M. (2002) African Military History and Politics: Coups and Ideological Incursions, 1900-Present. Palgrave Macmillan. ISBN 0-312-23893-2.  (1988) The Decline Of Military Regimes: The Civilian Influence. Westview Press. ISBN 9781000315790.  Ezrow, Natasha M.; Frantz, Erica (2011) Dictators and Dictatorships: Understanding Authoritarian Regimes and Their Leaders. Bloomsbury Publishing. ISBN 9781441116024.
გიორგი მოისწრაფიშვილი

გიორი მოისწრაფიშვილი (დ. 29 სექტემბერი, 2001) — ქართველი ფეხბურთელი. თბილისის „დინამოსა“ და საქართველოს ახალგაზრდული ნაკრებების შემტევი ნახევარმცველი. მოისწრაფიშვილის დებიუტი „თელავის“ რიგებში 2020 წელს თბილისის „ლოკომოტივის“ წინააღმდეგ შედგა, სადაც შეხვედრაში 69-ე წუთზე ჩაერთო. მატჩი ფრედ, 1–1 დასრულდა. „თელავის“ რიგებში ჩატარებულ 12 შეხვედრაში მოისწრაფიშვილმა ერთი გოლის გატანა მოახერხა, 2020 წლის ნოემბერში მან საჩხერის „ჩიხურასთან“ მოგებულ მატჩში გაიტანა. გიორგი მოისწრაფიშვილი — Soccerway ↑ Lokomotivi Tbilisi 1-1 Telavi. int.soccerway.com.. ↑ Chikhura 1-2 Telavi. int.soccerway.com.
კინორინქები

კინორინქები (ლათ. Kinorhyncha) — ზღვის ჭიების კლასი. მათი 0,1—1 მმ-მდე სიგრძის სხეული დანაწევრებულია სეგმენტებად და მოფენილია ქაცვებით ან კაუჭებით კან-კუნთოვანი პარკი არ აქვთ. ნაწლავი მარტივი მილია. ნერვული სისტემა ხახისირგვლივი რგოლისა და მუცლის ძეწკვებისაგან შედგება. გრძნობის ორგანოებია 1—2 წყვილი პატარა პიგმენტური თვალუკი და მგრძნობიარე ჯაგარი. სისხლის მიმოქცევის სისტემა არ აქვთ. გამომყოფ სისტემას 1 წყვილი პროტონეფრიდია შეადგენს. ცალსქესიანი ცხოველებია, რომელთა განვითარება მეტამორფოზით ხდება. კლასში 1 რიგის 30-ზე მეტი სახეობაა. ფართოდ არიან გავრცელებული. იკვებებიან ერთუჯრედიანებით და დეტრიტით. ქართული საბჭოთა ენციკლოპედია, ტ. 5, თბ., 1980. — გვ. 523.
ალიანსი (ოფისი)

ალიანსი (ინგლ. The Alliance) ― ამერიკული კომედიური ტელესერიალის, ოფისის, I სეზონის მეოთხე ეპიზოდი. ეპიზოდის პრემიერა აშშ-ში 2005 წლის 12 აპრილს გაიმართა NBC-ის ეთერში. ეპიზოდის სცენარის ავტორია მაიკლ შური, ხოლო რეჟისორია ბრაიან გორდონი. ეპიზოდში კადრების შემცირების შესახებ ჭორების ზრდასთან ერთად ოფისის წევრებს შორის პარანოია იწყება. დუაით შრუტი (რეინ უილსონი) ჯიმ ჰელპერტთან (ჯონ კრასინსკი) ერთად სხვა თანამშრომლების წინააღმდეგ ისეთივე ალიანსს ქმნის, როგორც შოუგადარჩენილშია. მოგვიანებით ალიანსს პემ ბიზლი (ჯენა ფიშერი) ემატება. ამასობაში, მაიკლ სკოტი (სტივ ქარელი) თანამშრომლებს შორის მორალის ასამაღლებლად დაბადების დღის წვეულებას აწყობს მერედით პალმერისთვის (ქეით ფლენერი), მიუხედავად იმისა, რომ მერედითს დაბადების დღე მომდევნო თვეში აქვს. მაიკლი მთელი შემართებით ცდილობს დაბადების დღის მისალოცი ბარათისთვის საუკეთესო ხუმრობის მოფიქრებას, მაგრამ საბოლოოდ, მისი ხუმრობები მთელ წვეულებას აშხამებს. „ალიანსი“ პოპულარული რეალითი შოუთი (გადარჩენილი) იყო შთაგონებული. თავდაპირველად ეპიზოდის ხანგრძლივობა 37 წუთი იყო და პროდიუსერებმა ორნაწილიანი ეპიზოდის შექმნა გადაწყვიტეს: ერთი ალიანსზე იქნებოდა ფოკუსირებული, მეორე კი მერედითის დაბადების დღის წვეულებაზე, მაგრამ საბოლოოდ ერთ ეპიზოდზე შეჯერდნენ. „ალიანსი“ დაახლოებით 5.4-მა მილიონმა მაყურებელმა ნახა. ეპიზოდმა კრიტიკოსების დადებითი შეფასება დაიმსახურა. "The Alliance" at NBC.com The Alliance — კინოფილმების ინტერნეტ-მონაცემთა ბაზა (ინგლისური) ↑ Shows A–Z – Office, The on NBC. The Futon Critic. ციტირების თარიღი: January 25, 2013
კალათბურთი (ოფისი)

კალათბურთი (ინგლ. Basketball) ― ამერიკული კომედიური ტელესერიალის, ოფისის, I სეზონის მეხუთე და ბოლოსწინა ეპიზოდი. ეპიზოდის პრემიერა აშშ-ში 2005 წლის 19 აპრილს გაიმართა NBC-ის ეთერში. ეპიზოდის სცენარის ავტორი და რეჟისორია გრეგ დენიელსი. ეპიზოდში პირველად გამოჩნდა კომიკოსი პატრიკ ო'ნილი. ეპიზოდში მაიკლ სკოტი და ოფისის თანამშრომლები საწყობის თანამშრომლებს კალათბურში ეჯიბრებიან. რასისტული და სექსისტური სტერეოტიპების ქონის გამო გუნდში სათამაშოდ მაიკლი ნიჭიერი თანამშრომლების მაგივრად კალათბურთში ნაკლებად გაწაფულ თანამშრომლებს ირჩევს. წაგებული გუნდის წევრებმა შაბათსაც უნდა იმუშაონ. მაიკლი „განზრახ უხეში პერსონალური დარღვევის“ გამო თამაშს წყვეტს და მის გუნდს გამარჯვებულად აცხადებს. საწყობის თანამშრომლები ამას უსამართლოდ თვლიან და მაიკლს წნეხის ქვეშ ამყოფებენ. სკოტი საწყობთან დათმობაზე მიდის, მაგრამ მოგვიანებით ოფისის თანამშრომლებსაც ათავისუფლებს შაბათს მუშაობისგან. ოფისის მსახიობები ორი დღის განმავლობაში თამაშობდნენ კალათბურთის მატჩებს, რის შემდეგაც ერთი უწყვეტი მატჩის კადრები შეირჩა. „კალათბურთი“ დაახლოებით ხუთმა მილიონმა მაყურებელმა ნახა. ეპიზოდი კრიტიკოსებმა დადებითად შეაფასეს. "Basketball" at NBC.com Basketball — კინოფილმების ინტერნეტ-მონაცემთა ბაზა (ინგლისური) ↑ Shows A–Z – Office, The on NBC. The Futon Critic. ციტირების თარიღი: January 25, 2013
სექსუალური გოგო (ოფისი)

სექსუალური გოგო (ინგლ. Hot Girl) ― ამერიკული კომედიური ტელესერიალის, ოფისის, I სეზონის მეექვსე და ბოლო ეპიზოდი. ეპიზოდის პრემიერა აშშ-ში 2005 წლის 26 აპრილს გაიმართა NBC-ის ეთერში. ეპიზოდის სცენარის ავტორია მინდი კალინგი, რომელიც ტელესერიალში kკელი კაპურის როლს ასრულებს. ეპიზოდის რეჟისორია ემი ჰეკერლინგი. ეპიზოდში მაიკლ სკოტი (სტივ კარელი) მიმზიდველ გამყიდველს (ემი ადამსი), რომელსაც ოფისის თითქმის ყველა მამაკაცი თანამშრომელი ადგამს თვალს, ოფისში ხელჩანთების გაყიდვის ნებას რთავს. ამასობაში, პემ ბიზლი (ჯენა ფიშერი) და ჯიმ ჰელპერტი (ჯონ კრასინსკი) სიტუაციას დუაითთან (რაინ უილსონი) გასახუმრებლად იყენებენ. „სექსუალურო გოგო“ დაახლოებით 4.8 მილიონმა მაყურებელმა ნახა. ეპიზოდი კრიტიკოსებმა მეტწილად დადებითად შეაფასეს. "Hot Girl" at NBC.com Hot Girl — კინოფილმების ინტერნეტ-მონაცემთა ბაზა (ინგლისური) ↑ Shows A–Z – Office, The on NBC. The Futon Critic. ციტირების თარიღი: January 25, 2013
ჰიპოდერმატოზები

ჰიპოდერმატოზები — მცოხნელი ცხოველების ინვაზიური დაავადებები, რომლებსაც იწვევს Hypoderma-ს გვარის სხვადასხვა სახეობის ბორა. გავრცელებული არიან მთელ მსოფლიოში. უფრო ხშირად ავადდება მოზარდეული. დედალი ბორა კვერცხს დებს ცხოველის თმის საფარზე. 3–5 დღის შემდეგ იჩეკება მატლი, რომელიც ხვრეტს კანს და ასრულებს რთულ მიგრაციას, რომლის დროსაც იწვევს ქსოვილთა მექანიკურ დაზიანებას ანთებითი მოვლენების განვითარებასთან ერთად, მ.შ. აზიანებს ზურგის ტვინისა (H. bovis) და საყლაპავი მილის (H. lineatum) ქსოვილებს. კანქვეშა უჯრედისის მიღწევის შემდეგ მატლი კანს იცვლის და ლოკალიზაციის ადგილებში, კუნთოვან და შემაერთებელ ქსოვილებში, ყალიბდება მატლის კაფსულა, ე.წ. ბორას ბურცი, სადაც მატლი ვითარდება 3–5 თვის განმავლობაში. შემდეგ ბურცის ადგილას წარმოიქმნება ნახვრეტი, საიდანაც მატლი გამოდის გარეთ და ჭუპრდება ნიადაგსა და მულჩში. ჭუპრიდან 3–8 კვირის შემდეგ გამოდის ზრდასრული ბორა. ჰიპოდერმატოზების მიერ მიყენებული ეკონომიკური ზარალი გამოიხატება მონაწველის შემცირებაში, ცხოველის სხეულის მასის კლებაში, ტყავის დაზიანებაში. ბორების მასობრივად ფრენის პერიოდში დაავადებებისაგან დასაცავად ცხოველებს აძოვებენ ღამით ან გადაჰყავთ ბაგურ შენახვაზე; 1–2 თვის შემდეგ (ოქრომბერ-დეკემბერში) მათ პროფილაქტიკური მიზნებით ამუშავებენ ავერმექტინული კომპლექსის ინსექტიციდებით, ინვაზირებულებს — ხელმეორედ აპრილ-მაისში. ადამიანებში რეგისტრირებულია Hypoderma-ს გვარის მატლების მიერ გამოწვეული მიაზები. ↑ Василевич Ф. И., Горохов В. В. Гиподерматоз // Большая российская энциклопедия. т. 7. — М., 2007. — стр. 163.
ჰასან II

ჰასან II მულაი ჰასან ალაუი (არაბ. ‏الحسن الثاني بن محمد‎; დ. 9 ივლისი, 1929, რაბატი — გ. 23 ივლისი, 1999) — მაროკოს მეფე 1961-1999 წლებში, ალაუიტების (ალავიტების) დინასტიის წარმომადგენელი. 1952 წელს დაამთავრა ბორდოს (საფრანგეთი) უნივერსიტეტის სამართლის ფაკულტეტი. მაროკოს დამოუკიდებლობის გამოცხადების შემდეგ (1956) დანიშნეს შეიარაღებული ძალების გენერალური შტაბის უფროსად, შემდეგ პრემიერ-მინისტრად და თავდაცვის მინისტრად (1960 მაისი - 1961 თებერვალი). 1961 წლის 3 მარტს გამოაცხადეს მაროკოს მეფედ და მუსლიმანთა რელიგიის მეთაურად. ჰასან II იყო სახელმწიფო მეთაური და შეიარაღებული ძალების უმაღლესი მთავარსარდალი. გარდაიცვალა 1999 წლის 23 ივლისს. მაროკოს მმართველთა სია მაროკოს ისტორია ქართული საბჭოთა ენციკლოპედია, ტ. 11, თბ., 1987. — გვ. 606.
დეტრიტი (მრავალმნიშვნელოვანი)

დეტრიტი შეიძლება აღნიშნავდეს: დეტრიტი — მკვდარი ორგანული ან ნაწილობრივ მინერალიზებული ნივთიერება დეტრიტი — ორგანოგენული ნატეხი მასალა ნალექებში ან დანალექ ქანებში
ნიკა გაგნიძე

ნიკა გაგნიძე (დ. 20 მარტი, 2001) — ქართველი ფეხბურთელი. გორის „დილას“ და საქართველოს ახალგაზრდული ნაკრებების ნახევარმცველი. გაგნიძე რომელიც გორის „დილას“ აღზრდილია (16 წლიდან), ძირითად გუნდს 2018 წელს შეუერთდა და ძირითად შემადგენლობაში თავი მალევე დაიმკვიდრა. 2022 წლის 15 ივლისს გუნდთან კონტრაქტი გაახანგრძლივა. 2022 წლის 20 ივლისს შეუერთდა თურქეთის სუპერ ლიგაში ახლადაღზევებულ „უმრანიესფორს“. გაგნიძეს დებიუტი თურქულ გუნდში 2022 წლის 14 აგვისტოს ჰქონდა, შეხვედრაში სადაც მისი გუნდი „ანტალიასპორს“ დაუპირსპირდა. 2022 წლის დეკემბერში დაბრუნდა გორის „დილაში“ და გუნდის კაპიტანი გახდა. გაგნიძეს ნათამაშები აქვს საქართველოს 19 და 21 წლამდე ფეხბურთელთა ნაკრებებში. 2023 წელს ითამაშა ევროპის 21 წლამდე ფეხბურთელთა ჩემპიონატზე. ნიკა გაგნიძე — Soccerway ↑ ნიკა გაგნიძე საუკეთესოა - ეროვნულმა ლიგამ მეოთხე წრის ფეხბურთელი დაასახელა #1TVSPORT. ↑ ნიკა გაგნიძემ გორის დილასთან კონტრაქტი გააგრძელა. ↑ Ümraniyespor, Nika Gagnidze'yi transfer etti. ↑ Spor Toto Süper Lig: Ümraniyespor: 0 - Antalyaspor: 1 (Maç sonucu). ↑ ნიკა გაგნიძე "დილაში" დაბრუნდა (6 December 2022). ↑ U21 საქართველოს ნაკრების 23-კაციანი შემადგენლობა ცნობილია (15 June 2023). დაარქივებულია ორიგინალიდან — 22 ივნისი 2023. ციტირების თარიღი: 8 აგვისტო 2023.
ოთარ სეფიაშვილი

ოთარ სეფიაშვილი (დ. 25 ოქტომბერი, 1930 — გ. 15 ნოემბერი, 2014, ნიუ-იორკი, აშშ) — ქართველი კინომცოდნე, კრიტიკოსი, ჟურნალისტი, სცენარისტი. 1956 წელს დაამთავრა თბილისის სახელმწიფო უნივერსიტეტის ფილოლოგიის ფაკულტეტის ჟურნალისტიკის განყოფილება. 1953 წლიდან გამოაქვეყნა რამდენიმე ათეული რეცენზია, მიმოხილვა და ნარკვევი დოკუმენტური კინოს თეორიისა და კლასიკური ლიტერატურის ეკრანიზაციის პრობლემებზე. იყო ჟურნალ „საბჭოთა ხელოვნების“ რედაქტორის მოადგილე, 1969-1993 წლებში — საქართველოს ტელევიზიის კინოგადაცემათა მთავარი რედაქციის მთავარი რედაქტორი, რამდენიმე წიგნისა და მონოგრაფიის ავტრორი. მისი სცენარებით გადაღებულია დოკუმენტური ფილმები: „დავით გამრეკელი“ (გ. კერესილაძე, 1973), „მიხეილ ჭიაურელი“ (რ. გამცემლიძე, 1974), „ივანე ჯავახიშვილი“ (ჟ. ლომიძე, ი. შველიძე, 1975), „ქართველთა ჯვრის მონასტერი იერუსალიმში“ (გ. ჭუბაბრია, 1989). 1970-1990 წლებში საქართველოს ტელევიზიის პირველ არხზე მიჰყავდა საავტორო პროგრამა „ილუზიონი“. 1997 წლიდან ცხოვრობდა აშშ-ში. კინოკრიტიკოსი. ჩარლი "პატარა ადამიანი"? არა, გმირი (ავტორი)., თბილისი, საქინფორმკინო, 1991, 222 გვ. ჟამი შეკრებად ქვათა : ქართული დოკუმენტ. კინოდილოგია (ავტორი)., თბილისი, საქინფორმკინო, 1990, 28გვ. ჯიმ შვანთე ("მარილი სვანეთს") (ავტორი)., თბილისი, საქ. სსრ სახკინოს სარეკლამო-საგამომც. განყ-ბა, 1981, 50გვ. ლეგენდა ვარსკვლავზე : ნ. ვაჩნაძე (ავტორი)., თბილისი, საქ. სსრ სახკინოს სარეკლამო-საგამომც. განყ-ბა, 1978, 61გვ. მიხეილ ჭიაურელი (ავტორი)., თბილისი, საქ. სსრ სახკინოს სარეკლამო-საგამომც. განყ-ბა, 1978, 45გვ. ომი ეკრანზე (ავტორი)., თბილისი, ხელოვნება, 1975, 183გვ. ეკრანი და დრო (ავტორი)., თბილისი, ხელოვნება, 1969, 348გვ. სიტყვა დოკუმენტურ ფილმში (ავტორი)., თბილისი, 1968, 120გვ. ქართული კონო, 1896-2011.- თბ., 2011.- გვ. 161-162 ოთარ სეფიაშვილი — საქართველოს ბიოგრაფიული ლექსიკონი
ბორასებრნი

ბორასებრნი, ბორები (ლათ. Oestridae) — მწერების ოჯახი ორფრთიანების რიგისა. მატლის სტადიაში ძუძუმწოვართა ენდოპარაზიტები არიან. ცნობილია 4 ქვეოჯახი: კანის ბორასებრნი (Hypodermatinae), კუჭის ბორასებრნი (Gasterophilinae), ცხვირხახის ბორასებრნი (Oestrinae) და ამერიკული კანის ბორასებრნი (Cuterebrinae). სხეულის სიგრძე 9-დან 20 მმ-მდეა, დაფარულია ბეწვით ან შიშველია, ხშირად კონტრასტულადაა შეფერილი. პირის აპარატი როგორც წესი თითქმის მთლიანად ატროფირებულია, მხოლოდ ზოგიერთ სახეობას აქვს შენარჩუნებული რუდიმენტული ხორთუმი. ზრდასრული ბორები არ იკვებებიან. სითბოსა და სიმშრალის მოყვარულები არიან. ცხოვრობენ რამდენიმე დღიდან 1 თვემდე. მატლებს, როგორც ყველა ორფრთიანის შემთხვევაში, არ აქვთ ფეხები, თავის კაფსულა საერთოდ არ გააჩნიათ. სხეული ჩვეულებრივ მოთეთროა, მუქი ეკლები განლაგებულია სწორ რიგებად და უპირატესად მუცლის მხარეს არის მოქცეული. სასოფლო-სამეურნეო ცხოველებზე ბორების პარაზიტობას სერიოზული ზიანი მოაქვს მეცხოველეობისათვის. ყველა ოჯახის წარმომადგენლები არიან რეგისტირებული როგორც ადამიანის შემთხვევითი პარაზიტები. ბორას მატლით ადამიანის დასნებოვნებას შესაძლოა მძიმე შედეგები მოჰყვეს, მაგალითად მხედველობის ნაწილობრივი ან სრული დაკარგვა. ↑ Oestridae — ინგლისურ-ქართული ბიოლოგიური ლექსიკონი. ↑ Bot Flies (Family Oestridae) en. iNaturalist. ციტირების თარიღი: 9 აგვისტო, 2023 ↑ 3.0 3.1 Фарафонова Г. В. Оводы // Большая российская энциклопедия. т. 23. — М., 2013. — стр. 630.